Վերապատուելի Հայտոսթեան շնորհակալութիւն յայտնեց նաեւ ծրագրի մասնակից 120 ուսուցիչներուն, որոնք, գիտակցելով մասնագիտական մշակումի կարեւորութիւնը, կրցան մէկդի դնել լիբանանեան կրթական դաշտի վերիվայրումները եւ հրաժարելով իրենց շաբաթօրեայ հանգիստէն՝ կանոնաւոր ձեւով մաս կազմեցին ծրագրին: Ան շարունակեց իր խօսքը յատուկ շնորհակալութիւն յայտնելով ծրագրին մասնակից դպրոցներու տնօրէններուն, որոնք իրենց դպրոցներէն ներս ստեղծեցին այնպիսի մթնոլորտ, որմէ քաջալերուեցան եւ առաւելագոյն ձեւով օգտուեցան իրենց ուսուցիչները, իրենց հերթին նոր ստացած գիտելիքները փոխանցելով իրենց գործընկերներուն: Ան շեշտեց, որ այն դպրոցները, որոնց տնօրէնները անձնապէս հետեւեցան այս ծրագրին եւ իրենց ուսուցիչներու մասնագիտական զարգացման ընթացքին կրցան ձեռք բերել ընդհանուր ներշնչում եւ աւելի շօշափելի արդիւնքներ: